Arthur Compton

Arthur Holly Compton (10. september 1892 Wooster – 15. märts 1962 Berkeley) oli Ameerika Ühendriikide füüsik.

Compton lõpetas 1913. aastal Woosteri ülikooli füüsika erialal ning sai 1916. aastal Princetoni ülikoolist doktorikraadi.

1918. aastal hakkas ta uurima röntgenikiirguse hajumist. 1922. aastal Saint Louise Washingtoni ülikoolis töötades avastas ta, et röntgenikiirguse hajumisel elektronilt kiirguse lainepikkus suureneb. See näitas, et kiirguse käitumist ei saa seletada laineteooriaga, vaid peab kasutama kvantteooriat. Nähtus nimetati Comptoni efektiks.

Arthur Comptoni vend Karl Taylor Compton oli samuti füüsik, aastatel 1930–1948 Massachsettsi Tehnoloogiainstituudi president. Teine vend Wilson Martindale Compton oli majandusteadlane ning Washingtoni osariigi ülikooli president.

Tunnustus
1925 – valiti Ameerika Filosoofiaseltsi liikmeks
1927 – Nobeli füüsikaauhind Comptoni efekti avastamise eest (koos Wilsoni kambri leiutanud Charles Thomson Rees Wilsoniga)
 1930 – Matteucci medal
 1940 – Franklini medal
 1940 – Hughesi medal
1941 – Richtmyeri mälestusauhind

Välislingid
 Arthur Compton Nobeli auhinna lehel

Kategooria:Ameerika Ühendriikide füüsikud
Kategooria:Princetoni Ülikooli vilistlased
Kategooria:Nobeli füüsikaauhinna laureaadid
Kategooria:Sündinud 1892
Kategooria:Surnud 1962